Tiyang Minangkabo taksih kalebet tiyang "Deutro Malayu" (Malayu Enèm) ingkang ngawontenaken migrasi saking wewengkon Cina Kidul dhateng Pulo Sumatra kinten-kinten 2.500-2000 taun kepengker. Kinten-kinten, tiyang Minangkabo mlebet saking sisih wétan Pulo Sumatra, dhateng Lèpèn Kampar ngantos dumugi wewengkon ingkang langkung inggil ingkang dipunsebat "darek" lan dados punjering kempalan tiyang Minangkabo ingkang kapisan. Sawetawis wewengkon ingkang dipunsebat "darek" kalawau, lajeng damel satunggalipun pakempalan utawi "konfederasi" ingkang kawentar kanthi nama "luhak", ingkang salajengipun dipunsebat kanthi nama "Luhak nan Tigo", ingkang kapérang saking "Luhak Limo Puluah", "Luhak Agam", kaliyan "Luhak Tanah Datar".